Κανονισμός (ΕΚ) αριθ. 1201/2003 της Επιτροπής της 4ης Ιουλίου 2003 σχετικά με την παράταση της προθεσμίας για τη σπορά ορισμένων αροτραίων καλλιεργειών σε ορισμένες περιοχές της Φιλανδίας και της Σουηδίας η οποία πραγματοποιείται στο πλαίσιο της περιόδου εμπορίας 2003/2004 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1038/2001(2), και ιδίως το άρθρο 9 δεύτερο εδάφιο τρίτη περίπτωση, Εκτιμώντας τα ακόλουθα: (1) Το άρθρο 8 παράγραφος 2 του κανονισμού (ΕΚ) αριθ. 1251/1999 προβλέπει ότι για να καταστεί δυνατό να καταβληθούν οι στρεμματικές ενισχύσεις, οι παραγωγοί πρέπει να έχουν ολοκληρώσει τη σπορά, το αργότερο στις 31 Μαΐου πριν από την εν λόγω συγκομιδή. (2) Λόγω των κλιματολογικών συνθηκών στη Σουηδία και στη Φιλανδία, η προθεσμία της 31ης Μαΐου που καθορίστηκε για τη σπορά παρατάθηκε στις 15 Ιουνίου από τον κανονισμό (ΕΚ) αριθ. 2316/1999 της Επιτροπής, της 22ας Οκτωβρίου 1999, σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών(3), όπως τροποποιήθηκε τελευταία από τον κανονισμό (ΕΚ) αριθ. 1035/2003(4). (3) Λόγω των ειδικών κλιματολογικών συνθηκών του τρέχοντος έτους, δεν θα είναι δυνατόν να τηρηθεί, για ορισμένες καλλιέργειες σε ορισμένες περιφέρειες της Φινλανδίας και της Σουηδίας, η προθεσμία για τη σπορά που καθορίστηκε στις εν λόγω περιφέρειες. (4) Υπό τις συνθήκες αυτές, κρίνεται σκόπιμο να παραταθεί η προθεσμία που εφαρμόζεται για τη σπορά που πραγματοποιείται στο πλαίσιο της περιόδου 2003/2004. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η προθεσμία για τη σπορά που πραγματοποιείται στο πλαίσιο της περιόδου 2003/2004, καθορίζεται στο παράρτημα για τις καλλιέργειες και τις περιφέρειες που αναφέρονται σε αυτό. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 16 Ιουνίου 2003. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Ιουλίου 2003.

[Source: multi_eurlex | Tokens: 2170]